**С Т А Т У Т**

**на годишна награда на ученик, връчвана по повод 24 май – Деня на светите братя Кирил и Методий, на българската азбука, просвета и култура и на славянската книжовност в община Шабла**

**І. Общи положения.**

1. Годишната награда на ученик в системата на училищното образование в община Шабла се присъжда по случай 24 май - Деня на светите братя Кирил и Методий, на българската азбука, просвета и култура и на славянската книжовност и има за цел да поощри ученици с високи постижения в областта на науката, изкуствата и спорта от училищата на територията на общината, като популяризира и насърчава техния талант и успехи.

2. Наградата се връчва от Кмета на общината  на специална церемония по случай 24 май – Деня  на светите братя Кирил и Методий, на българската азбука, просвета и култура и на славянската книжовност.

3. Наградата е индивидуална или колективна и се присъжда на ученици от І до ХІІ клас.

4. Наградата включва грамота и парична сума в размер до **1 000 лв.,** равномерно разпределени между одобрените за награждаване кандидати от двете училища на територията на община Шабла**.**

**II. Номиниране на кандидатите за наградата.**

1. Номинациите за Годишната награда на ученик в системата на училищното образование в община Шабла се правят от директорите на училищата след решение на Педагогическия съвет на съответното училище.
2. Номинацията трябва да съдържа мотивирано предложение от директора**,**което да включва:

* Лични данни на кандидата – трите имена, дата на раждане, месторождение, училище, клас, координати (адрес, телефон, e-mail), досегашни награди;
* Данни за институцията – наименование, представляващ, координати (телефон, e-mail);
* Постижения на кандидата в областта на хуманитарните науки, на природо-математическите науки, на изкуствата, на спорта, на професионалното образование за периода от месец май на предходната календарна година до момента на номинацията.
* Сведение за успеха в училище и поведението на кандидата.

Срокът за подаване на номинациите в деловодството на община Шабла е **до 17 май** на текущата календарна година.

**ІІІ. Класиране.**

1. **Номинираните ученици трябва да са:**

* носители на национални или областни награди в съответната област от олимпиади, фестивали, изяви, включени в националния календар за изяви по интереси на децата и учениците за съответната учебна година;
* да са отлични ученици;
* да нямат наложени санкции по предложение на педагогическия съвет на училището;
* да проявяват творческа активност в образователната дейност и в извънкласните форми;
* да се ползват с авторитет сред своите връстници.

**2. Критерии:**

* Успехи в съответната област на науката, образованието, изкуството и спорта – 10  точки;
* Активно участие в извънкласни и извънучилищни форми, благотворителни инициативи, общински инициативи и др. – 5 т.
* Успех и поведение в училище – 5 т.

1. Класирането се извършва от експертна комисия към община Шабла, съставена от петима членове:

* двама от **Постоянната Комисия по образование, култура, спорт, здравеопазване, социална политика и вероизповедания** в Общинския съвет;
* трима от общинската администрация гр. Шабла;

1. Комисията се назначава от кмета на община Шабла в срок до 15 май на текущата календарна година.
2. Всеки член на комисията, след като се запознае с номинациите, поставя оценка по изброените в т. 2 критерии от настоящия статут. Оценките на отделните членове на комисията се сумират и се получава оценката на всяка една от номинациите с максимален брой точки, не по-голям от 100 точки.
3. Комисията прави класиране на база получената оценка за подадените номинации, определя носителя/ носителите на наградата и съставя протокол за решението си.

**ІV. Преходни разпоредби**

1. Средствата за наградите се осигуряват от бюджета на Община Шабла.
2. Настоящият статут влиза в сила от момента на публикуването му на сайта на община Шабла.